DECIZIA COMISIEI
din 10 octombrie 2008
de stabilire, pentru exercițiul financiar 2008 și pentru un anumit număr de hectare, a alocărilor financiare definitive destinate statelor membre pentru restructurarea și reconversia podgoriilor în temeiul Regulamentului (CE) nr. 1493/1999 al Consiliului
[notificată cu numărul C(2008) 5738]
(Numai textele în limbile bulgară, spaniolă, cehă, germană, greacă, franceză, italiană, maghiară, malteză, portugheză, română, slovenă și slovacă sunt autentice)
(2008/799/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1493/1999 al Consiliului din 17 mai 1999 privind organizarea comună a pieței vitivinicole (1), în special articolul 14 alineatul (2),
întrucât:
(1)
Normele de restructurare și reconversie a podgoriilor sunt stabilite de Regulamentul (CE) nr. 1493/1999 și de Regulamentul (CE) nr. 1227/2000 al Comisiei din 31 mai 2000 privind stabilirea unor norme de aplicare a Regulamentului (CE) nr. 1493/1999 al Consiliului privind organizarea comună a pieței vitivinicole, cu privire la potențialul de producție (2).
(2)
Modalitățile de planificare financiară și de participare la finanțarea sistemului de restructurare și reconversie stabilite de Regulamentul (CE) nr. 1227/2000 prevăd ca referirile la un exercițiu financiar dat să se raporteze la plățile efectiv realizate de statele membre între 16 octombrie și data de 15 octombrie a anului următor.
(3)
În conformitate cu articolul 14 alineatul (1) din Regulamentul (CE) nr. 1493/1999, Comisia alocă în fiecare an statelor membre o primă tranșă de credite, pe baza unor criterii obiective, luând în considerare situațiile și nevoile speciale, precum și eforturile acceptate, ținându-se cont de obiectivul planului de măsuri.
(4)
Comisia a stabilit alocările financiare orientative pentru anul de comercializare 2007/2008 prin Decizia 2007/719/CE (3).
(5)
În temeiul articolului 17 alineatul (4) din Regulamentul (CE) nr. 1227/2000, se aplică o sancțiune în cazul în care cheltuielile reale pe hectar ale unui stat membru depășesc cheltuielile prevăzute în suma inițială. Pentru exercițiul financiar 2008, o asemenea sancțiune, în valoare de 6 169 EUR, se aplică Slovaciei.
(6)
În temeiul articolului 16 alineatul (1) litera (c) din Regulamentul (CE) nr. 1227/2000, statele membre pot prezenta o cerere de finanțare ulterioară în cadrul exercițiului financiar în curs. Pentru exercițiul financiar 2008, asemenea cereri au fost depuse de Republica Cehă, Spania, Italia, Ungaria și România.
(7)
În temeiul articolului 17 alineatul (3) din Regulamentul (CE) nr. 1227/2000, cererile de finanțare ulterioară notificate Comisiei de către statele membre sunt acceptate proporțional cu suma totală alocată statelor membre, utilizându-se creditele disponibile după deducerea, pentru toate statele membre, a sumei valorilor notificate în temeiul articolului 16 alineatul (1) literele (a) și (b) din regulamentul menționat. Această dispoziție se aplică, pentru exercițiul financiar 2008, Republicii Cehe, Spaniei, Italiei, Ungariei și României. Dat fiind că cererile de finanțare ulterioară prezentate de aceste state membre au fost inferioare sumei disponibile pentru realocare, s-au putut satisface integral cererile statelor membre menționate,
ADOPTĂ PREZENTA DECIZIE:
Articolul 1
Alocările financiare definitive pentru anul de comercializare 2007/2008 destinate statelor membre în cauză, pentru un anumit număr de hectare, în vederea restructurării și reconversiei podgoriilor în temeiul Regulamentului (CE) nr. 1493/1999, pentru perioada exercițiului financiar 2008, figurează în anexa la prezenta decizie.
Articolul 2
Prezenta decizie se adresează Republicii Bulgaria, Republicii Cehe, Republicii Federale Germania, Republicii Elene, Regatului Spaniei, Republicii Franceze, Republicii Italiene, Republicii Cipru, Marelui Ducat al Luxemburgului, Republicii Ungare, Republicii Malta, Republicii Austria, Republicii Portugheze, României, Republicii Slovenia și Republicii Slovace.
Adoptată la Bruxelles, 10 octombrie 2008.